Huldeblyke stroom in ná kleinhoewe-aanvalBoet Smal. Foto: Facebook Op 26 Mei het Boet Smal en sy lewensmaat, Esther, sewe jaar se liefde saam gevier. ŉ Week later is hy voor haar oë vermoor. Huldeblyke het Sondag ingestroom vir Smal wat Saterdagmiddag tydens ŉ aanval op ŉ kleinhoewe in Heidelberg in Gauteng met ŉ mes doodgesteek is. Esther is tydens die aanval in die rug gesteek en in ŉ ernstige toestand na die hospitaal gehaas. Esther het op 26 Mei ŉ foto van haar en Boet op Facebook gedeel met die woorde: “Vandag 7 jaar by ŉ fantastiese man vir my en pa en oupa en grootoupa. Jy is ŉ wonderlike mens, lief jou.” Smal het op dié inskrywing gereageer met die woorde: “Dankie, my skat, lief vir jou ook. Ek moet jou bedank vir die 7 jaar saam met my.” Boet Smal en sy vrou, Esther. Foto: Facebook Talle mense het Sondag op sosiale media hul skok uitgespreek oor die aanval op die paartjie. Abrie Robbies Beetge het geskryf: “Dit was so skok. So dierbare oom kon nie eens ŉ vlieg skade aandoen nie. Duidelik gaan ons hom almal mis.” [sic] Jayne van Staden het geskryf: “ŉ Meer vredeliewende mens as Smal is daar nie.” Een van die hartroerende huldeblyke het gekom van Ettienne Smal, een van Boet se kleinkinders: “Oupa … Dankie vir die beste kinderlewe en vriend wat oupa was. Ek het nie woorde vir die gat wat in my hart gelaat is nie. Rus sag, Oupie.” Kapt. Thivhulawi Tshilate, woordvoerder van die polisie, het vroeër aan Maroela Media gesê niemand is nog in verband met die voorval in hegtenis geneem nie. Sake van moord, poging tot moord en huisroof word ondersoek.